Pe 22 aprilie 1918, parlamentul Transcaucaziei a votat pentru independență și s-a autoproclamat Republica Federală Democrată Transcaucaziană. Noua republică avea să existe doar pentru o lună. Federația era compusă din Georgia, Armenia și Azerbaidjan, fiecare având istorii, culturi și aspirații diferite. Armenii cunoșteau bine Genocidul Armean din Turcia, așa că pentru ei apărarea împotriva armatei turcești era primordială, în timp ce azerii musulmani îi priveau cu simpatie pe turci. Georgienii au considerat că interesele lor pot fi cel mai bine garantate ajungând mai degrabă la o înțelegere cu germanii, decât cu turcii. La 26 mai 1918, Georgia și-a declarat independența și s-a născut un nou stat, Republica Democrată Georgia, care se va bucura de o scurtă perioadă de libertate, mai înainte ca bolșevicii să o invadeze în 1921.